KIRJALLINEN KYSYMYS P-2785/00 esittäjä(t): Mihail Papayannakis (GUE/NGL) komissiolle. Vesivarojen hallinta.



Virallinen lehti nro 113 E , 18/04/2001 s. 0175 - 0176



KIRJALLINEN KYSYMYS P-2785/00 esittäjä(t): Mihail Papayannakis (GUE/NGL) komissiolle (1. syyskuuta 2000) Aihe: Vesivarojen hallinta Vesiyhdistys rakentaa suolanpoistolaitosta Zakynthosin saarelle. Hanke toteutetaan omarahoituksella, koska tähän mennessä mikään taho ei ole pitänyt sitä rahoittamisen arvoisena sen takia, että sitä on pidetty kuluttajille epäedullisena. Kuitenkin - ongelmaan on olemassa sellaisia yhdistelmäratkaisuja kuin veden kerääminen pintavesistä ja lähdevesistä, veden patoaminen tekojärviin ja erilaisten valvottujen pumppausjärjestelmien käyttö, - suolanpoistamismenetelmällä hankittu vesi tulee kuutiota kohden paljon kalliimmaksi kuin säiliöaluksilla kuljetettu vesi, - Zakynthosin kunta on hyväksynyt hankkeen ympäristövaikutukset julkistamatta niitä ja ilman että kunnanvaltuusto on käsitellyt asiaa, eikä se ole antanut mitään hydrogeologiaan tai vedensaantiin liittyviä tietoja taikka tietoja siitä, miten mahdollisesta pumppaamisesta aiheutuva murtoveden määrän lisääntyminen vaikuttaa pohjaveden tasoon. Onko komissio tietoinen edellä mainituista asioista? - Onko hankkeesta tehty vaadittu ympäristövaikutusten arviointi? Onko se julkaistu direktiivissä 85/337/ETY(1) säädetyssä määräajassa? - Kuinka komissio aikoo hoitaa vastuunsa tästä asiasta ja estää tämän epätaloudellisen hankkeen toteuttamisen ja edistää sen sijaan muita vesivarojen järkevään hallintaan soveltuvia ratkaisuja? (1) EYVL L 175, 5.7.1985, s. 40. Margot Wallströmin komission puolesta antama vastaus (12. lokakuuta 2000) Komissio ei ole tietoinen parlamentin jäsenen mainitsemasta hankkeesta, joka ei todennäköisesti saa yhteisön yhteisrahoitusta. Useissa Euroopan ympäristökeskuksen julkaisemissa raporteissa (joista viimeisin on vuodelta 1999), jotka koskevat pohjavesien laatua ja määrää Euroopassa, vahvistetaan se tosiasia, että pohjaveden määrä on pienenemään päin. Kehityssuunta on tällainen erityisesti Kreikassa. Komissio katsoo, että ennen suolanpoiston käyttämistä makean veden saamiseksi pohjavetenä esiintyvistä murtovesistä olisi tehtävä kustannus-hyötytutkimuksia, joissa otetaan huomioon muutkin makean veden tuottamismenetelmät. Vaihtoehtoinen makean veden tuotantomenetelmä on esimerkiksi mäkipatojen rakentaminen, jota komissio tukee yhteisrahoituksella ja joka on osoittautunut tehokkaaksi vaihtoehdoksi erityisesti Kreikassa. Vastikään (14. syyskuuta 2000) annetussa Euroopan parlamentin ja neuvoston vesipolitiikan puitedirektiivissä edistetään voimakkaasti valuma-alueisiin perustuvien pintavesien ja pohjavesien laatua ja määrää koskevaa yhdennettyä suunnittelua, joka onkin tarpeen. Toimivaltaisten viranomaisten on päätettävä kaikkien oleellisten taloudellisten ja ympäristöön liittyvien kriteereiden perusteella, minkätyyppisiä hankkeita tarvitaan. Komissio voi puuttua asiaan ainoastaan silloin, kun yhteisön lainsäädäntöä ei noudateta. Parlamentin jäsen esittää kysymyksessään, että mainitussa tapauksessa ei noudatettaisi tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettua neuvoston direktiiviä 85/337/ETY(1), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/ETY(2). Parlamentin jäsentä pyydetään toimittamaan komissiolle lisätietoja Kreikan viranomaisten suorittamasta seurannasta ja sen johtopäätöksistä, jotta se voi perehtyä asiaan tarkemmin. (1) EYVL L 175, 5.7.1985. (2) EYVL L 73, 14.3.1997.